**Notă informativă la proiectul de decizie**

**„Cu privire la aprobarea documentului “Chișinău - Oraș Verde - Planificare Strategică”**

În scopul definirii unui cadru cuprinzător pentru dezvoltarea durabilă și de a identifica acțiuni prioritare care să maximizeze schimbările pozitive de mediu în municipiul Chișinău, s-a elaborat Planificarea Strategică pentru Oraș Verde, în intervalul de timp august 2018- decembrie 2019. Acest proiect a fost inițiat ca parte a Programului pentru Orașe Verzi, al Băncii Europene pentru Reconstrucție și Dezvoltare (BERD)[[1]](#footnote-1), cel mai mare program integrat de dezvoltare urbană de acest gen, atrăgând participarea a peste 20 de orașe și vizând 100 de orașe până în 2025.

În cadrul procesului de elaborare a documentului “Chișinău - Oraș Verde - Planificare Strategică” s-a aplicat metodologia pentru dezvoltarea a Planurilor de Acțiuni pentru Orașe Verzi pregătită pentru BERD de către Organizația pentru Cooperare și Dezvoltare Economică (OCDE) și Consiliul Internațional pentru Inițiativele de Mediu Locale (ICLEI). Conform metodologiei, s-au urmărit 4 pași principali: stabilirea unui 1) cadru de referință, 2) elaborarea Planificări Strategice pentru oraș verde; și pe viitor 3) aprobarea Planificării Strategice, și ulterior **punerea în aplicare** și 4) raportarea progreselor și rezultatelor.

Planificarea Strategică se bazează pe rezultatele unei colectări și analize cuprinzătoare de date privind calitatea mediului și a unui set de evaluări participative desfășurate în trei pași: 1) evaluarea tehnică, 2) prioritizarea din perspectiva părților interesate, și 3) evaluarea de ordin politic. Cadrul de referință rezultat dezvăluie provocările prioritare de mediu din sectoarele urbane importante pentru dezvoltarea durabilă a orașului Chișinău. Ca urmare a proceselor consultative repetate, s-a consolidat o viziune pentru un oraș verde, curat și sigur, demonstrând că guvernarea orașului și cultura sa contribuie la progres.

Viziunea generală care ghidează procesul Planificării Strategice, este centrată pe oameni, pentru a le asigura un mediu sigur, rezistent și sănătos: „În Chișinău suntem uniți pentru o calitate mai bună a vieții într-un oraș verde.”

Complementar viziunii, s-au stabilit obiective strategice și obiective specifice dezvoltate în domeniile tematice de mobilitate, infrastructură verde-albastră, energie și resurse și gestionarea deșeurilor. Pentru fiecare obiectiv au fost stabilite un set de acțiuni, care sunt interdependente și se completează reciproc. De exemplu, transportul activ, cum ar fi mersul pe bicicletă sau mersul pe jos este mai posibil în spații publice verzi sau pe piste de biciclete și trotuare. În același timp, ecologizarea ajută la controlul revărsării în cazul ploilor abundente, aceasta fiind una dintre principalele probleme ale orașului.

Se propune Consiliului municipal Chișinău spre examinare și aprobare proiectul de decizie “Cu privire la aprobarea documentului ,,Chișinău - Oraș Verde - Planificare Strategică”

1. în baza Contractului de împrumut dintre Municipiul Chișinău și Banca Europeana de Reconstrucție și Dezvoltare, încheiat la 6 decembrie 2016, Articolul V Angajamente, Secțiunea 5.01 Angajamente afirmative [↑](#footnote-ref-1)